b'\n_START_ARTICLE_\nBogomir \xc5\xa0pacapan\n_START_SECTION_\n\xc5\xbdivljenje in delo\n_START_PARAGRAPH_\nRodil se je v dru\xc5\xbeini Albina in Hilarije \xc5\xa0pacapan rojene \xc5\xa0tanta. Ljudsko \xc5\xa1olo je kon\xc4\x8dal v rojstnem kraju, 4. razrede gimnazije pa v Malem semeni\xc5\xa1\xc4\x8du v Gorici, ko je zaradi bolezni \xc5\xa1olanje pred\xc4\x8dasno kon\xc4\x8dal. Kasneje se je kot uradnik zaposlil v tr\xc5\xbei\xc5\xa1ki ladjedelnici. Voja\xc5\xa1\xc4\x8dino je do 9. septembra 1943, ko je italijanska vojska kapitulirala, slu\xc5\xbeil na Siciliji in Ju\xc5\xbeni Tirolski. Nato se je naselil v Brestovici pri Komnu. V tej vasi in bli\xc5\xbenjih Selah na Krasu je do osvoboditve pou\xc4\x8deval na osnovnih \xc5\xa1olah. Po vojni je do leta 1948, ko se je izselil v Argentino, delal pri gradbenem podjetju Ragazzi v Milanu. V Argentini se je izu\xc4\x8dil za stavca, poro\xc4\x8dil z Angelco Hladnik  sestro izseljeni\xc5\xa1kega duhovnika Janeza Hladnika in se leta 1963 z dru\xc5\xbeino v kateri sta se rodila sinova Bernard (*1949) in Mirko (*1953) vrnil v Gorico. Tu se je zaposlil v tiskarni Budin znani po tem, da je tiskala tudi slovenske knjige in druge publikacije. _NEWLINE_\xc5\xa0pacapan je \xc5\xbee v Brestovici in Selih organiziral in u\xc4\x8dil pevske zbore. Na pevskem podro\xc4\x8dju je nadaljeval tudi v Argentini med prekmurskimi izseljenci in nato v \xc5\xbeupniji sv. Jo\xc5\xbeefa v Lanusu, kjer je vodil cerkveno petje v slovenskem, italijanskem in \xc5\xa1panskem jeziku. Isto\xc4\x8dasno je vodil pevski zbor v Slovenski vasi v Lanusu in z njim uspe\xc5\xa1no nastopal tudi na prosvetnih prireditvah. Po vrnitvi v Gorico je prevzel vodenje cerkvenega pevskega zbora v Podgori (sedaj ital. Piedimonte del Calvario), s katerim je posnel \xc5\xa1tevilne liturgi\xc4\x8dne pesmi za Radio Trst A. Bil je med ustanovitelji gori\xc5\xa1kega pevskega zbora Mirko Filej, imenovanega po duhovniku, glasbeniku in prosvetnem delavcu Mirku Fileju. Z zborom, tudi kot re\xc5\xbeiser, je pripravil spevoigro Kova\xc4\x8dev \xc5\xa1tudent, katero so nato predstavili na Gori\xc5\xa1kem, Tr\xc5\xbea\xc5\xa1kem in na Koro\xc5\xa1kem. Do leta 1985 je bil tudi oskrbnik Katoli\xc5\xa1kega doma v Gorici. Na prvem de\xc5\xbeelnem kongresu SSk 24. maja 1975 v Devinu je bil izvoljen za prvega de\xc5\xbeelnega predsednika stranke Slovenska skupnost.'